**Procedura davanja mišljenja Etičkog povjerenstva u svrhu prijave znanstvenih projekata i drugih istraživanja i potrebna dokumentacija**

**Etičko povjerenstvo** je savjetodavno tijelo u pitanjima praćenja Etičkog kodeksa Sveučilišta u Rijeci te razvoja i primjene etičkih standarda u znanstvenim i nastavnim područjima koja se razvijaju na Ekonomskom fakultetu u Rijeci. U okviru svoje nadležnosti Etičko povjerenstvo obavlja sljedeće poslove:

* prati provedbu Etičkog kodeksa Sveučilišta u Rijeci na Ekonomskom fakultetu u svrhu razvoja i primjene etičkih standarda
* provodi postupak utvrđivanja povrede Etičkog kodeksa na Ekonomskom fakultetu
* donosi mišljenje o usklađenosti pisanih materijala s Etičkim kodeksom u postupcima prijave znanstvenih projekata, doktorskih, specijalističkih, diplomskih, završnih i seminarskih radova te pri planiranju drugih istraživanja koja se provode na Ekonomskom fakultetu

Pri planiranju i provedbi istraživanja, kao i pri izvještavanju o rezultatima istraživanja, istraživači trebaju poštovati etička načela propisana [Etičkim kodeksom Sveučilišta u Rijeci](mailto:https://www.efri.uniri.hr/hr/eticki_kodeks/513/150), te međunarodnim načelima istraživačke etike kao što je [Respect Code of Practice for Socio-Economic Research (PDF)](mailto:https://share-eric.eu/fileadmin/user_upload/respect_code_socio_economic_research.pdf)  (profesionalne i etičke smjernice za provođenje socio-ekonomskih istraživanja) i [Helsinškom deklaracijom](mailto:https://share-eric.eu/fileadmin/user_upload/Declaration_of_Helsinki.pdf) (skup etičkih načela u vezi s pokusima na ljudima koje je za medicinsku zajednicu razvilo Svjetsko liječničko udruženje). U slučaju da planirano istraživanje uključuje djecu kao sudionike istraživanja potrebno je uvažiti i odredbe [Etičkog kodeksa istraživanja s djecom](mailto:https://mrosp.gov.hr/istaknute-teme/obitelj-i-socijalna-politika/obitelj-12037/djeca-i-obitelj-12048/nacionalno-eticko-povjerenstvo-za-istrazivanje-s-djecom/12191).

**Kada je potrebno odobrenje Etičkog povjerenstva u svrhu prijave znanstvenih projekata i provođenja istraživanja?**

Istraživači trebaju zatražiti mišljenje Etičkoga povjerenstva Ekonomskog fakulteta za sva istraživanja koja se provode s ljudima (ispitanicima) u okviru znanstvenih projekata te doktorskih radova. Prije svakog istraživanja koje uključuje ispitanike, istraživači trebaju tražiti i dobiti potvrdu Etičkog povjerenstva. Podaci dobiveni od ljudi mogu biti primarni ili sekundarni.

Primarni podaci su podaci koje istraživač prikuplja putem intervjua, fokus grupa, upitnika i sličnih metoda izravno od ispitanika tijekom svog istraživanja i oni zahtijevaju odobrenje Etičkog povjerenstva te potpuno ispunjeni Obrazac za prijavu istraživanja Etičkom povjerenstvu sa svim prilozima (kako je opisano u nastavku).

Sekundarni podaci razlikuju se u smislu količine identifikacijskih informacija zastupljenih u dostupnim bazama podataka i drugim izvorima. Ako podaci nemaju identifikacijske informacije ili su potpuno lišeni takvih informacija ili su odgovarajuće kodirani tako da istraživač nema pristup kodovima, tada istraživač ne mora tražiti odobrenje Etičkog povjerenstva. Iznimno, istraživač može zatražiti odobrenje Etičkog povjerenstva ako je isto obvezan imati zbog primjerice prijave projekta ili zahtjeva koji pred istraživača postavljaju znanstveni časopisi, a što mora biti zatraženo prije početka istraživanja. Takvi zahtjevi ne zahtijevaju potpuno ispunjeni Obrazac za prijavu istraživanja Etičkom povjerenstvu i priloge jer mnogi elementi Obrasca nisu primjenjivi u slučaju sekundarne upotrebe podataka ili uzorka kod kojih postoji ranija suglasnost za pristup, razmjenu i njihovu uporabu podataka u sekundarne svrhe istraživanja odnosno kod kojih sekundarna upotreba podataka koji neće dovesti do otkrivanja osobnih ili drugih relevantnih podataka.

Istraživanja koja uključuju ispitanike, a koja se provode u sklopu izrade specijalističkih, diplomskih, završnih i seminarskih radova ne moraju se prijaviti Etičkom povjerenstvu. Za poštovanje etičkih načela pri provedbi istraživanja u okviru izrade specijalističkih, diplomskih, završnih i seminarskih radova jamči mentor.

**Pokretanje postupka davanja mišljenja Etičkog povjerenstva u svrhu prijave znanstvenih projekata i provođenja istraživanja**

Zahtjev za davanjem mišljenja Etičkog povjerenstva o usklađenosti pisanih materijala s Etičkim kodeksom u svrhu prijave znanstvenih projekata i drugih istraživanja, treba sadržavati sljedeće:

1. Zamolba Etičkom povjerenstvu za provođenje postupka procjene etičnosti i izdavanja suglasnosti o provedbi istraživanja, sa svim podacima prijavitelja
2. [Obrazac za prijavu istraživanja Etičkom povjerenstvu](https://www.ufzg.unizg.hr/wp-content/uploads/2021/09/Obrazac-za-prijavu-istrazivanja-2021-27-9.21.docx)
3. Tekst informiranog pristanka za sudionike istraživanja (ako je primjenjivo)
4. Upitnik kojim će se provoditi istraživanje (ako je primjenjivo)
5. Pozivno pismo za sudionika istraživanja (ako je primjenjivo)
6. Suglasnosti za provođenje istraživanja od nadležnih institucija (ako je primjenjivo)
7. Ako je istraživanje prethodno odobrilo Etičko povjerenstvo neke druge institucije (npr. bolnica ili koja druga ustanova u kojoj će podaci biti prikupljani), to odobrenje treba biti sastavni dio dokumentacije koja se prilaže uz prijavu istraživanja Etičkom povjerenstvu Ekonomskog fakulteta u Rijeci.

Priložene dokumente treba imenovati tako da naziv počinje prezimenom i imenom podnositelja prijave, nakon čega slijedi opis sadržaja dokumenta. Na primjer:

Prezime\_Ime\_Obrazac za prijavu

Prezime\_Ime\_Informirani pristanak za sudionike

Prezime\_Ime\_Upitnik za korisnike

Prezime\_Ime\_Pozivno pismo sudioniku

**Na koji način Etičko povjerenstvo djeluje?**

Etičko povjerenstvo Ekonomskog fakulteta daje mišljenje o usklađenosti pisanih materijala s Etičkim kodeksom Sveučilišta u Rijeci, te međunarodnim načelima istraživačke etike kao što je Respect Code of Practice for Socio-Economic Research (PDF) i Helsinškom deklaracijom.

Zahtjevi vezani za znanstvene projekte i ostala istraživanja koja se ne provode u sklopu doktorskih studija šalju se sa svom potrebnom dokumentacijom u elektroničkom obliku na [dekanat@efri.uniri.hr](mailto:dekanat@efri.uniri.hr) s naslovom predmeta “Za Etičko povjerenstvo Ekonomskog fakulteta”.

Zahtjevi koje podnose polaznici doktorskih studija Ekonomskog fakulteta šalju se sa svom potrebnom dokumentacijom u elektroničkom obliku na urudžbiranje na [doktorski@efri.uniri.hr](mailto:doktorski@efri.uniri.hr) s naslovom predmeta “Za Etičko povjerenstvo Ekonomskog fakulteta – doktorski studiji”.

Etičko povjerenstvo odluke donosi na sjednici. Etičko povjerenstvo čine 3 člana, odluka je pravovaljana ukoliko je za nju glasala natpolovična većina. Sjednice su otvorenog tipa, te se na njima vodi zapisnik. Zapisnici sjednica su javni. Svi podnositelji zahtjeva o odluci Etičkog povjerenstva bit će obavješteni elektroničkim putem u roku od 7 dana po okončanju sjednice. Na traženje Etičkog povjerenstva, podnositelji zahtjeva dužni su dostaviti dopunu dokumentacije. U slučaju naknadnih informacija, Etičko povjerenstvo može opozvati svoju prethodnu odluku i uskratiti suglasnost.

**Što učiniti u slučaju saznanja o povredi bilo kojeg članka Etičkog kodeksa na Ekonomskom fakultetu u Rijeci?**

Svatko može ukazati na povredu Etičkog kodeksa, i osoba koja nije neposredno oštećena, ako se oštećena strana tome izrijekom ne protivi.  
Pisana prijava podnosi se dekanu i/ili tijelima Fakulteta odgovornim za djelatnost u kojoj je došlo do povrede Etičkog kodeksa, a mora biti činjenično obrazložena, potkrijepljena dokazima na kojima se zahtjev temelji te sadržavati i druge podatke koji su značajni za donošenje mišljenja (vrijeme, mjesto, eventualni svjedoci i slično).  
Zahtjev za davanjem mišljenja Etičkog povjerenstva o sukladnosti određenog djelovanja ili ponašanja s načelima i pravilima Etičkog kodeksa pokreće dekan pisanim zahtjevom.